
	    Comisia pentru agricultură, silvicultură, industrie alimentară şi servicii  specifice
	Bucureşti,22.02.2016
Nr.4c-4/87


RAPORT 
asupra propunerii legislative privind înfiinţarea abatoarelor mobile având ca obiect activitatea de abatorizare a animalelor şi comercializarea cărnii
(Plx. 604/2015)

În conformitate cu prevederile art. 95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată, spre dezbatere, în fond, cu propunerea legislativă privind înfiinţarea abatoarelor mobile având ca obiect activitatea de abatorizare a animalelor şi comercializarea cărnii , transmis cu adresa nr. Plx. 604/2015  din 23 septembrie 2015 şi înregistrată sub nr.4c-4/437/24.09.2015.
Conform prevederilor art. 75 din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în şedinţa  din 16 septembrie 2015, cu respectarea prevederilor articolului 76 alineatul (2) din Constituţia României, republicată.
La întocmirea raportului, Comisia a avut în vedere: avizul favorabil al Consiliul Legislativ (nr. 392/23.04.2015),  avizul negativ  al Comisiei pentru buget, finanţe şi bănci (nr. 4c-2/819/07.10.2015), avizul negativ al Comisiei pentru administraţie publică şi amenajarea teritoriului (4c-6/315/27.10.2015) şi punctul de vedere negativ al Guvernului (nr. 5029/08.06.2015).
Propunerea legislativă are ca obiect de reglementare înfiinţarea, în subordinea consiliului judeţean, a câte unui abator mobil în fiecare judeţ ca societate prestatoare de servicii publice având drept obiect de activitate abatorizarea animalelor şi comercializarea cărnii.

În conformitate cu   prevederile art. 61 din Regulamentul Camerei Deputaţilor, republicat, membrii Comisiei pentru agricultură, silvicultură, industrie alimentară şi servicii specifice au examinat propunerea legislativă mai sus menţionată în şedinţa din 16 februarie 2016.
 La lucrările Comisiei şi-au înregistrat prezenţa un număr de 33 deputaţi, din totalul de 35 de membri.
La dezbaterea propunerii legislative a participat ca invitată, în conformitate cu prevederile art. 55 din Regulamentul Camerei Deputaţilor, republicat, doamna Lenuţa Ichim,  vicepreşedinte Autoritatea  Naţională Sanitară Veterinară şi pentru Siguranţa Alimentelor.
În urma examinării propunerii legislative şi a opiniilor exprimate de către membrii comisiei, s-a hotărât,cu majoritate de voturi(s-au înregistrat trei abţineri), să se supună plenului Camerei Deputaţilor respingerea propunerii legislative privind înfiinţarea abatoarelor mobile având ca obiect activitatea de abatorizare a animalelor şi comercializarea cărnii din următoarele motive:

- iniţiativa legislativă nu asigură respectarea principiului responsabilităţii autorităţii administraţiei publice locale raportat la competenţele ce îi revin, care impune obligativitatea realizării standardelor de calitate în furnizarea serviciilor publice şi de utilitate publică.
- aplicarea măsurilor propuse determină cheltuieli suplimentare asupra bugetului general consolidat, cauzat de participarea la capitalul social al acestor societăţi comerciale, nerespectându-se prevederile Legii responsabilităţii fiscal-bugetare nr. 69/2010 precum şi a Legii finanţelor publice nr. 500/2002.

În raport de obiectul şi conţinutul reglementării, propunerea legislativă  face parte din categoria legilor ordinare.
PREŞEDINTE, 

                SECRETAR, 
      Nini SĂPUNARU                          Costel ŞOPTICĂ

                   
Întocmit:  Consilier dr.  Gabriela Amalia  Ciurea

